# REGLUGERÐ

## um flugstarfaskírteini útgefin af Samgöngustofu.

### I. KAFLI

## Almenn ákvæði.

*I. kafli um almenn ákvæði byggir á viðauka 1 (Personnel licensing) við Chicago-samninginn. Stuðst hefur verið við sömu greinanúmer viðauka 1 við Chicago-samninginn til að auðvelda uppfærslu og leiðréttingar. Texti sem er innan sviga er yfirleitt til nánari skýringar.*

**1.1. Orðskýringar**

Þegar eftirfarandi orð og orðasambönd eru notuð í þessari reglugerð hafa þau þá merkingu sem hér segir

|  |  |
| --- | --- |
| **Aðstoðarflugmaður** *(Co-pilot):* | „Aðstoðarflugmaður“: flugmaður sem er ekki flugstjóri í loftfari þar sem krafist er fleiri en eins flugmanns, en ekki flugmaður sem er um borð í loftfarinu einungis í þeim tilgangi að fá flugkennslu til skírteinis eða áritunar. |
| **Afkastageta flugvélar**  *(Aeroplane performance):* | Útreiknaðir og prófaðir eiginleikar flugvélar, að því er varðar getu og takmörk hennar á öllum stigum flugs, við aðstæður sem hún kann að vera starfrækt við. |
| **AIP**  *(Aeronautical Information Publication):* | Flugupplýsingahandbók. |
| **Áritun** *(Rating):* | Heimild rituð á skírteini eða fylgiblað sem telst hluti þess og segir til um sérstök skilyrði, réttindi eða takmarkanir, tengd skírteininu. |
| **Efni og lyf með geðræn áhrif**  *(Psychoactive substances):* | Alkóhól, opíumefni, kannabisefni, róandi lyf, svefnlyf, kókaín og önnur örvandi lyf, ofskynjunarefni og önnur lífræn leysiefni. Kaffi og tóbak er undanskilið. |
| **Einflugstími** *(Solo flight time):* | Fartími sá sem flugnemi er einn í loftfarinu. |
| **Einkaflug**  *(Private aviation):* | Flugstarfsemi sem stunduð er fyrst og fremst ánægjunnar vegna, eða til öflunar frekari réttinda, og ekkert endurgjald kemur fyrir. Það telst jafnframt einkaflug ef maður flýgur í tengslum við starf sitt og hefur ekki hagnað af rekstri loftfarsins né fær sérstaklega greitt fyrir að stjórna því. Það telst ekki endurgjald þótt aðilar skipti með sér beinum kostnaði vegna loftfarsins. |
| **Endurnýjun (t.d. áritunar eða leyfis):** | Stjórnvaldsaðgerð sem gerð er eftir að áritun eða leyfi eru útrunnin og sem endurnýjar réttindi áritunarinnar eða leyfisins um nánar tiltekinn tíma að uppfylltum tilteknum skilyrðum. |
| **Fartími flugvélar**  *(Flight time aeroplanes):* | Allur tíminn frá því að flugvél hreyfist af stað í því skyni að hefja flugtak þar til hún stöðvast að afloknu flugi. |
| **Fartími með kennara** *(Dual instruction time):* | Fartími sá sem einhver nýtur flugkennslu í loftfari hjá flugmanni með tilskilin réttindi. |
| **Fjarleiðsaga**  *(Radio navigation):* | Öll notkun þráðlausra fjarskipta til að ákvarða staðsetningu, fá upplýsingar um stefnu og til að vara við hindrunum eða hættum. |
| **Flug** *(Route sector):* | Flug sem í er flugtak, brottför, farflug ekki skemmra en 15 mínútur, koma, aðflug og lending. |
| **Flugáætlun** *(Flight plan):* | Tilteknar upplýsingar um fyrirhugað flug eða hluta þess, látnar flugumferðarþjónustudeild í té. |
| **Flughandbók loftfars** *(Aircraft Flight Manual):* | Handbók sem tengd er lofthæfivottorðinu, þar sem tilgreint er innan hvaða marka loftfarið er talið lofthæft og þar sem gefnar eru nauðsynlegar leiðbeiningar og upplýsingar fyrir flugliða um örugga starfrækslu loftfarsins. |
| **Flughæð** *(Altitude):* | Lóðrétt fjarlægð lárétts lags, punkts eða hlutar, sem litið er á sem punkt, mæld frá meðalsjávarmáli (MSL). |
| **Fluglag** *(Flight level):* | Flötur með jöfnum loftþrýstingi sem miðaður er við ákveðið loftþrýstimið, 1013,2 Hektopasköl (hPa) (1013,2 mb) og aðgreindur er frá öðrum slíkum flötum af tilteknum loftþrýstingsmun. |
| **Flugliði** *(Flight crew member):* | Áhafnarliði sem er handhafi fullgilds skírteinis og falið er starf sem nauðsynlegt er við stjórn og starfrækslu loftfars meðan á fartíma stendur. |
| **Flugmálahandbók - AIP** *(Aeronautical Information Publication - AIP):* | Bók, sem gefin er út af flugmálayfirvöldum ríkis eða á þeirra vegum og í eru varanlegar upplýsingar um flug, nauðsynlegar fyrir flugleiðsögu. |
| **Flugstjóri** *(Pilot-in-command):* | Flugmaður sem ber ábyrgð á ferðum og öryggi loftfars meðan á fartíma stendur. |
| **Flugtími** *(Time in service):* | Sá hluti fartíma sem líður frá þeirri stundu að loftfar lyftist frá yfir­borði jarðar þar til það snertir hana aftur á næsta lendingarstað. |
| **Flugumferðarstjóri með tilskilin réttindi** *(Rated air traffic controller):* | Flugumferðarstjóri sem er handhafi skírteinis með gildri áritun fyrir viðeigandi störf. |
| **Flugumferðarþjónustudeild** *(Air traffic services unit):* | Almennt hugtak sem táknar ýmist flugstjórnardeild, flugupplýsinga-miðstöð eða flugvarðstofu. |
| **Flugvél**  *(Aeroplane):* | Vélknúið loftfar þyngra en loft sem helst á flugi aðallega vegna verkana loftsins á vængfleti sem eru óhreyfanlegir meðan á tilteknum þætti flugs stendur. |
| **Flugvélstjóri**  *(Flight Engineer):* | Flugvélstjóri er einstaklingur sem uppfyllir kröfur í JAR-FCL (einnig í 2. þætti). |
| **Flugverji**  *(Crew member):* | Áhafnarliði sem gegnir starfi um borð í loftfari meðan á fartíma stendur enda telst starf hans nauðsynlegt fyrir örugga starfrækslu loftfarsins eða fyrir öryggi farþeganna. |
| **Framlenging** *(t.d. áritunar eða leyfis):* | Stjórnvaldsaðgerð sem gerð er á gildistímabili áritunar eða leyfis og leyfir handhafa að halda áfram að neyta réttinda áritunar eða leyfis um nánar tiltekinn tíma að uppfylltum tilteknum kröfum. |
| **Fullgilding skírteinis** *(Rendering a licence valid):* | Gildistaka skírteinis, sem gefið hefur verið út af öðru aðildarríki, í stað útgáfu sérstaks íslensks skírteinis. |
| **Færnipróf**  *(Skill test):* | Færnipróf eru sönnun á færni vegna útgáfu skírteinis eða áritunar, svo og þau munnlegu próf sem prófdómari kann að krefjast. |
| **Gerð (loftfars)** *(Category (of aircraft)):* | Gerð loftfara samkvæmt tilgreindum grunneiginleikum, t.d. flugvél, þyrla, sviffluga, laus loftbelgur. |
| **Gildandi flugáætlun** *(Current flight plan):* | Flugáætlun með þeim breytingum sem á henni kunna að hafa verið gerðar með flugheimildum. |
| **Grannskoðun**  *(Overhaul):* | Prófanir og/eða framkvæmdir á loftförum eða hlutum til þeirra í samræmi við gildandi fyrirmæli og leiðbeiningar. Hér getur verið um að ræða endurnýjun, að nokkru eða öllu leyti, sem hefur í för með sér að talning gangtíma hlutaðeigandi loftfara eða hluta til þeirra hefst að nýju frá byrjun. |
| **Gæðakerfi**  *(Quality system):* | Stjórnskipulag, skipting ábyrgðar, verklagsreglur, ferli og aðföng sem nauðsynleg eru til að koma á fót gæðastjórnun. (ISO 8402). |
| **Heilbrigðisskor**  (AMS) | Hluti Samgöngustofu, þar sem læknir kemur fram fyrir hönd flugmálayfirvalda. |
| **Hæð**  *(Height):* | Lóðrétt fjarlægð lárétts lags, punkts eða hlutar, sem litið er á sem punkt, mæld frá tiltekinni viðmiðun. |
| **Hæfnipróf**  *(Proficiency test):* | Sýnt fram á hæfni í því skyni að framlengja eða endurnýja áritun, svo og þau munnlegu próf sem prófdómari kann að krefjast. |
| **IMC**  *(Instrument meteorological conditions):* | Alþjóðleg skammstöfun sem notuð er um blindflugsskilyrði. |
| **Kennsluflug**  *(Instructional flying):* | Kennsluflug er það þegar loftfar er notað við formlega flugkennslu með flugkennara um borð eða þegar flugnemi flýgur einn undir eftirliti flugkennara. |
| **Landflug**  *(Cross-country flight):* | Flug til fyrirfram ákveðins staðar farið einkum til þess að afla reynslu í flugleiðsögu og telst 5 sjómílur frá brottfararstað að 5 sjómílum frá áfangastað. |
| **Leiðarflug**  *(En-route flight):* | Sá hluti flugs milli áfangastaða sem ekki telst til brottflugs eða aðflugs. |
| **Leiðarflugáætlun**  *(Operational flight plan):* | Áætlun flugrekanda um öruggan framgang flugsins, gerð með hliðsjón af getumörkum loftfarsins, öðrum rekstrartakmörkunum og þeim skilyrðum sem skipta máli og búast má við á leið þeirri, sem fara á, og á hlutaðeigandi flugvöllum. |
| **Loftfar**  *(Aircraft):* | Sérhvert það tæki sem haldist getur á flugi vegna verkana loftsins, annarra en loftpúðaáhrifa við yfirborð jarðar. |
| **Loftfarsgerð**  *(Aircraft - category):* | Flokkun loftfara eftir grundvallareiginleikum, svo sem flugvél, sviffluga, þyrla, frjáls loftbelgur o.s.frv. |
| **Loftfarstegund**  *(Aircraft - type of):* | Öll loftför, hönnuð á sama hátt í grundvallaratriðum, með þeim breytingum sem á þeim kunna að hafa verið gerðar svo fremi að þær hafi ekki haft í för með sér breytta flugeiginleika. |
| **Lyf** *(Medicines)* | Lyf sem fást með eða án lyfseðils. |
| **Mannleg geta** *(Human performance):* | Mannleg geta sem hefur áhrif á öryggi og færni í starfi í flugi. |
| **NOTAM**  *(Notices to airmen):* | Tilkynning sem nauðsynlegt er að berist sem fyrst til þeirra aðila, sem flugstörf stunda, og hefur að geyma upplýsingar um upp­setningu, ástand eða breytingu á hvers konar flugbúnaði, þjónustu eða starfsháttum, svo og um hættur eða hindranir. |
| **Nótt**  *(Night):* | Sá tími sem miðpunktur sólar er 6° eða meira fyrir neðan sjón­deildarhring. |
| **Rafeindabúnaður loftfara** *(Aircraft avionics):* | Sérhvert rafeindatæki, sem notað er í loftförum, að meðtöldum rafmagnsbúnaði þess. Þar er með talinn fjarskiptabúnaður, einnig sjálfstýribúnaður og mælakerfi sem rafeindatækni er notuð við. |
| **Samþykkt viðhaldsstofnun** *(Approved maintenance organization):* | Stofnun sem fengið hefur samþykki Samgöngustofu til að skoða, grannskoða, viðhalda, gera við og/eða breyta loftförum eða hluta þeirra undir umsjón sem viðurkennd er af Samgöngustofu og/eða flugmálayfirvalda viðeigandi lands. |
| **Sjónflug** *(VFR-flight):* | Flug samkvæmt sjónflugsreglum (VFR). |
| **Skírteinishafi** *(Licenced airman):* | Handhafi skírteinis sem Samgöngustofa hefur gefið út eða viðurkennt og veitir honum réttindi til þess að starfa í loftfari eða við það, eða við störf sem tengjast starfrækslu þess. |
| **Skírteinisstjórnvald** *(Licensing authority):* | Það stjórnvald sem aðildarríki hefur tilnefnt til útgáfu skírteina. Hér á landi Samgöngustofa. Í þessari reglugerð er litið svo á að aðildarríki hafi falið skírteinisstjórnvaldi ábyrgð á eftirfarandi:  - mat á hæfni umsækjanda til að fá í hendur skírteini eða áritun,  - útgáfu skírteina og áritana,  - tilnefningu og leyfisveitingu viðurkenndra einstaklinga,  - viðurkenningu námskeiða,  - fullgildingu skírteina sem gefin eru út af öðru aðildarríki ICAO. |
| **Skráð flugáætlun** *(Filed flight plan):* | Flugáætlun sem flugmaður eða tilnefndur fulltrúi hans hefur skráð hjá flugumferðarþjónustudeild án breytinga sem seinna kunna að hafa verið gerðar á henni. |
| **Skráningarríki** *(State of Registry):* | Ríkið sem hefur loftfarið á loftfaraskrá sinni. |
| **Staðfesta lofthæfi** *(Certify as airworthy):* | Að staðfesta það að loftfar, eða hluti þess, fullnægi gildandi skil­yrðum um lofthæfi eftir grannskoðun, viðgerð, breytingu eða ísetn­ingu. |
| **Stefna** *(Heading):* | Stefna sú, sem langás loftfars vísar í, venjulega tilgreind í gráðum frá norðri (réttstefna, segulstefna, kompásstefna eða netstefna). |
| **Stýra loftfari** *(Pilot):* | Að handfjalla stjórntæki loftfars meðan á fartíma stendur. |
| **Undirrita viðhaldsvottorð**  *(Sign a maintenance release):* | Að votta að eftirlit og viðhald hafi verið framkvæmt á fullnægjandi hátt og samkvæmt aðferðum þeim, sem viðhaldshandbókin mælir fyrir um, með því að gefa út viðhaldsvottorð. |
| **VFR** *(Visual flight rules):* | Alþjóðleg skammstöfun sem notuð er um sjónflugsreglur. |
| **VHF** *(Very high frequency):* | Örtíðni. |
| **Viðhald** *(Maintenance):* | Hvert um sig eða einhver samsetning af grannskoðun, viðgerð, skoðun endurnýjun, breytingu eða lagfæringu á galla á loftfari/íhlut loftfars til að tryggja áframhaldandi lofthæfi. |
| **Viðurkennt læknisfræðilegt mat** *(Accredited medical conclusion):* | Niðurstaða sem einn eða fleiri sérfræðilæknar, viðurkenndir af skírteinisyfirvaldi, hafa komist að í tilteknu tilviki. Samráð má hafa, þegar þurfa þykir í slíku máli, við sérfræðinga í flugrekstri eða á öðrum sviðum. |

**1.2. Almennar reglur um skírteini (General rules concerning licences).**

Starfsréttindi.

Reglugerð þessi tekur til útgáfu skírteina til eftirtalinna aðila:

a) Flugliðar

1) skírteini flugnema/flugvél og flugnema/þyrla

2) einkaflugmannsskírteini/flugvél

3) atvinnuflugmannsskírteini/flugvél

4) atvinnuflugmannsskírteini I. flokks/flugvél

5) einkaflugmannsskírteini/þyrla

6) atvinnuflugmannsskírteini/þyrla

7) atvinnuflugmannsskírteini I. flokks/þyrla

8) skírteini svifflugmanns

9) skírteini stjórnanda frjáls loftbelgs

10) skírteini fisflugmanns

11) skírteini flugvélstjóra

Varðandi útgáfu skírteina til flugliða skv. 1. – 9. lið hér að framan vísast til ákvæða reglugerðar um áhöfn í almenningsflugi

b) Aðrir en flugliðar

1) skírteini flugvéltæknis

2) skírteini flugumferðarstjóra

3) skírteini nema í flugumferðarstjórn

4) skírteini flugumsjónarmanns

Varðandi útgáfu skírteina til flugumferðarstjóra og nema í flugumferðarstjórn skv. 2. – 3. lið hér að framan vísast til ákvæða reglugerðar um skírteini flugumferðar­stjóra.

1.2.1 Starfsréttindi flugliða (Authority to act as a flight crew member).

Ekki mega aðrir takast á hendur þau störf í loftförum skráðum hér á landi eða hér á landi og um getur í reglugerð þessari en handhafar gilds skírteinis samkvæmt henni.reglugerð um áhöfn í almenningsflugi, reglugerðar um starfrækslu loftfara í opinberum rekstri og reglugerðar um skírteini flugumferðarstjóra.

Önnur skírteini gefin út af aðildarríkjum Alþjóðaflugmálastofnunarinnar (ICAO) skal fullgilda eftir því sem við á.

1.2.2 Hvernig fullgilda skal skírteini (Method of rendering a licence valid).

1.2.2.1 Þegar skírteini, sem er gefið út af öðru aðildarríki ICAO, er tekið gilt í stað þess að gefa út íslenskt skírteini skal það fullgilt með sérstakri staðfestingu sem fylgja skal skírteininu. Slík fullgilding skal aldrei gilda lengur en skírteinið sjálft.Um fullgildingu á flugmannsskírteinum, öðrum en skírteini fisflugmanns, fer eftir reglugerð um áhöfn í almenningsflugi.

1.2.2.2 Þegar gefin er út fullgilding erlends skírteinis samkvæmt 1.2.2.1 til flutningaflugs skal fá staðfestingu útgáfuríkis skírteinisins á gildi þess áður en fullgilding er gefin út.

1.2.2.4 Nú leikur vafi á að skírteini sem óskað er fullgildingar á, skv. gr. 1.2.2.1, sé jafngilt og er Samgöngustofu þá heimilt, innan þriggja vikna frá því að umsókn berst, að óska álits Eftirlitsstofnunar EFTA á jafngildi skírteinis sem sótt er um samþykki fyrir. Innan tveggja mánaða ber Eftirlitsstofnun EFTA að skila áliti sínu. Mánuði frá því að álit liggur fyrir skal umsækjanda svarað. Kjósi Samgöngustofa að leita ekki álits Eftirlitsstofnunar EFTA, skal stofnunin svara umsækjanda innan þriggja mánaða. Framangreindir frestir skulu reiknast frá því að allar upplýsingar liggja fyrir.

1.2.2.5 Telji Samgöngustofa vafa leika á jafngildi flugmannsskírteinis sem óskað er fullgildingar á getur stofnunin litið svo á að viðbótarkröfur og eða próf séu nauðsynleg til að skírteinið fáist fullgilt. Skírteinishafa og því ríki sem stóð að útgáfu þess skal tilkynnt um ákvörðun stofnunarinnar. Gera skal skírteinishafa kleift að þreyta viðbótarpróf eins fljótt og unnt er.

1.2.3 Réttindi skírteinishafa (Privileges of the holder of a licence).

Skírteinishafa er ekki heimilt að neyta annarra réttinda en þeirra sem skírteinið veitir.

1.2.4 Heilbrigðisskilyrði (Medical fitness).

Til þess að fullnægja kröfum um heilbrigði, sem gerðar eru vegna útgáfu mis­munandi skírteina, verður umsækjandi að standast tilteknar heilbrigðis­kröfur skv. viðeigandi reglugerðum.

1.2.4.1 Umsækjandi um skírteini skal, þegar þess er krafist samkvæmt þessari reglugerð, vera handhafi heilbrigðisvottorðs sem er gefið út skv. reglugerð um áhöfn í almenningsflugi

1.2.4.4 Samgöngustofa vottar hæfa fluglækna til að kanna heilsufar umsækjenda vegna útgáfu eða endurnýjunar á skírteinum eða áritunum sem tilgreind eru í II. og III. kafla þessarar reglugerðar og reglugerð um skírteini flugumferðarstjóra.

1.2.4.4.1 Fluglæknar og læknisfræðilegur sérfræðingur heilbrigðisskorar skulu hafa fengið þjálfun í fluglæknisfræði í samræmi við ákvæði reglugerðar um áhöfn í almenningsflugi. Fluglæknar og læknisfræðilegur sérfræðingur heilbrigðisskorar skulu fá upprifjunarþjálfun með reglulegu millibili. Áður en þeir eru samþykktir skulu þeir sýna fram á nægilega þekkingu í fluglæknisfræði. Fluglæknir sem annast útgáfu 3. flokks heil­brigðisvottorðs samkvæmt reglugerð um skírteini flugumferðarstjóra skal uppfylla sömu skilyrði og fluglæknir sem annast útgáfu 1. flokks heilbrigðisvottorðs samkvæmt reglugerð um áhöfn í almenningsflugi

1.2.4.4.2 Fluglæknar og læknisfræðilegur sérfræðingur heilbrigðisskorar skulu afla sér þekkingar á og reynslu af því umhverfi þar sem handhafar atvinnuskírteina og áritana þeirra vinna störf sín.

1.2.4.5 Umsækjendur um skírteini eða áritanir, þar sem fyrirmæli eru um líkamshreysti, skulu láta fluglækni í té undirritaða yfirlýsingu um hvort þeir hafi áður gengist undir þess konar skoðun og ef svo er þá upplýsingar um stað og dagsetningu og hver niðurstaðan hafi orðið. Þeir skulu upplýsa hvort þeim hafi áður verið neitað um heilbrigðisvottorð eða vottorðið afturkallað eða fellt úr gildi og ástæðu fyrir því ef það hefur verið gert.

1.2.4.5.1 Nú reynist yfirlýsing, sem umsækjandi hefur látið fluglækni í té, röng og skal það þá tilkynnt Samgöngustofu og skírteinisstjórnvaldi því sem gaf út viðkomandi skírteini, ef það er ekki íslenskt, þannig að hægt verði að gera viðeigandi ráðstafanir.

1.2.4.6 Þegar fluglæknir hefur lokið heilbrigðisskoðun á umsækjanda í samræmi við ákvæði viðeigandi reglugerða skal hann senda viðeigandi skírteinisyfirvaldi undirritaða skýrslu sína, í samræmi við kröfur , þar sem gerð er nákvæm grein fyrir niður­stöðum skoðunar hans varðandi heilbrigði umsækjanda.

1.2.4.6.1 Ef skýrsla fluglæknis berst heilbrigðisskor rafrænt skulu nægileg persónuskilríki fluglæknisins vera fyrir hendi.

1.2.4.6.2 Ef skoðunin er framkvæmd af tilkvöddum hópi lækna, tveimur eða fleiri, skal Samgöngustofa tilnefna einhvern þeirra formann, sem ábyrgur er fyrir samræm­ingu á niðurstöðum skoðunarinnar, og skrifar hann undir skýrsluna.

1.2.4.6.3 Áður en Samgöngustofa synjar beiðni um útgáfu heilbrigðisvottorðs skal um­sækjanda hafa verið gefinn kostur á að kynna sér málsgögn og málsástæður sem skýrsla fluglæknis byggist á og tjá sig um málið, í samræmi við ákvæði stjórn­sýslulaga.

1.2.4.7 Samgöngustofa skal leita ráða hjá læknisfræðilegum sérfræðingi heilbrigðisskorar til að meta skýrslur sem Samgöngustofu berast frá fluglæknum og öðrum læknum.

1.2.4.8 Ef heilbrigðiskröfum, sem lýst er í reglugerð um áhöfn í almenningsflugi og reglugerð um skírteini flugumferðarstjóra, að því er varðar tiltekið skírteini, er ekki fullnægt skal viðeigandi heilbrigðisvottorð hvorki gefið út né endurnýjað nema eftirfarandi skilyrðum sé fullnægt:

a) Viðurkennt læknisfræðilegt mat feli í sér að við sérstakar aðstæður geti umsækjandi neytt réttinda sinna, þó að hann standist ekki kröfur, hvort sem þær eru tilgreindar í tölum eða á annan hátt, enda sé ekki líklegt að flugöryggi sé stefnt í hættu;

b) Höfð hafi verið full hliðsjón af starfsumhverfi, hæfni, færni og reynslu umsækjanda sem máli skipta, og

c) Heilbrigðisvottorðið/skírteinið skal áritað með sérstakri takmörkun eða tak­mörkunum þegar örugg framkvæmd skyldustarfa skírteinishafa er háð slíkum takmörkunum.

d) Um slík frávik og undanþágur skal farið eftir kröfum í reglugerð um áhöfn í almenningsflugi og reglugerð um skírteini flugumferðar­stjóra eftir því sem við á.

1.2.4.9 Trúnaðar skal ávallt gætt.

1.2.4.9.1 Allar heilbrigðisskýrslur og skrár skulu varðveittar í öruggri geymslu og aðeins þeir, sem hafa til þess sérstakt leyfi, hafa aðgang að þeim.

1.2.4.9.2 Ef nauðsynlegt er að veita viðkomandi starfsfólki Samgöngustofu upplýsingar varðandi heilbrigðisgögn skal það gert að ákvörðun heilbrigðisskorar.

1.2.4.10 Ef fluglæknir telur sig ekki geta metið heilsufar umsækjanda nema aflað sé frekari upplýsinga er umsækjanda skylt að gangast undir þá viðbótarrannsókn sem fluglæknir/læknisfræðilegur sérfræðingur heilbrigðisskorar telur nauðsynlega.

1.2.4.11 Ef Samgöngustofa hyggst synja umsækjanda um útgáfu heilbrigðisvottorðs skal stofnunin kynna umsækjanda þá fyrirætlan og gefa honum kost á andmælum, sbr. gr. 1.2.4.6.3. Nú hyggst Samgöngustofa enn synja umsækjanda um útgáfu heilbrigðisvottorðs, þrátt fyrir framkomin andmæli eða að liðnum andmælafresti, og á þá umsækjandi þess kost að skjóta máli sínu til sérstaks endurmats innan 14 daga frá því að honum er kunngerð sú fyrirætlun*.*

Endurmatið skal vera í höndum sérstakrar endurskoðunarnefndar. Landlæknir til­nefnir þrjá lækna og skulu tveir vera fluglæknar og annar þeirra formaður nefndar­innar. Þá skal sá þriðji vera sérfræðingur á því sviði læknisfræðinnar sem matið varðar. Gefa skal umsækjanda kost á að tjá sig um málið fyrir nefndinni.

Nefndin skal ljúka meðferð sinni innan þriggja mánaða frá því að hún fær mál til meðferðar. Samgöngustofa skal fara að niðurstöðu nefndarinnar við ákvörðun um útgáfu heilbrigðisvottorðs. Ákvarðanir Samgöngustofu sæta kæru sam­kvæmt almennum reglum stjórnsýslulaga. Málsmeðferð og niðurstöður skulu byggðar á ákvæðum reglugerðar þessarar.

1.2.5 Gildi skírteina (Validity of licences).

1.2.5.1 Handhafa skírteinis er eigi heimilt að neyta réttinda þeirra, sem skírteinið og/eða áritanir þess veita, nema hann hafi haldið við hæfni sinni og fullnægt ákvæðum laga og reglugerða er varða heilbrigðiskröfur, nýlega reynslu og hæfnipróf.

1.2.5.1.1 Gera skal þær kröfur að veitandi flugleiðsöguþjónustu hafi, til að tryggja áfram­haldandi hæfni flugumferðarstjóra, samþykktar verklagsreglur varðandi starfs­reynslu, sem farið er eftir til að fylgjast með eða prófa flugumferðarstjóra til þess að öruggt sé að þeir viðhaldi hæfni sinni.

Ef nægilegar ástæður eru fyrir hendi, að mati Samgöngustofu, má draga til baka, fella úr gildi eða takmarka slík skírteini eftir nákvæma athugun.

1.2.5.1.2 Samgöngustofa skal sjá til þess að erlend flugmálayfirvöld geti auðveldlega séð hvort skírteini, sem hefur verið gefið út, sé í gildi.

1.2.5.2 Með þeim undantekningum, sem um getur í gr. 1.2.5.2.1 og1.2.5.2.3skal heilbrigðisvottorð endurnýjað samkvæmt gr. 1.2.4.5 og 1.2.4.6 á ekki lengri fresti en hér segir:

12 mánaða fyrir skírteini flugvélstjóra

60 - - - fisflugmanns.

1.2.5.2.1 Stytta má gildistíma heilbrigðisvottorða ef læknisfræðlegt mat gefur tilefni til.

1.2.5.2.2 Um gildistíma heilbrigðisvottorða flugmanna annara en fisflumanna er fjallað í reglugerð um áhöfn í almenningsflugi.

1.2.5.2.3 Gildistími 2. flokks heilbrigðisvottorðs fisflugmanna er 60 mánuðir til 40 ára aldurs og síðan 24 mánuðir. Þó getur fluglæknir stytt gildistímann sýnist honum ástæða til. Sérstök takmörkun skal færð í vottorðið um að það gildi einvörðungu fyrir hreyfilknúin fis. Þessi sérákvæði um gildistíma gilda ekki um 2. flokks heilbrigðisvottorð vegna annarra flugmannsskírteina en fisflugmannsskírteina.

1.2.6 Heilsubrestur um stundarsakir (Decrease in medical fitness).

1.2.6.1 Skírteinishafar skulu ekki neyta réttinda þeirra, sem skírteinið og áritanir í það veita, ef þeir verða þess varir að heilsu þeirra hafi hrakað svo að óvíst sé að þeir geti neytt réttinda skírteinisins á öruggan hátt, sbr. einnig gr. 7.6.4. Hvað varðar þau skírteini sem gefin eru út skv. reglugerð um áhöfn í almenningsflugi vísast til þeirrar reglugerðar.

1.2.6.1.1 Handhafar skírteina skulu upplýsa Samgöngustofu ef þungun er staðfest og um skert heilbrigði í meira en 20 daga og um meðferð með lyfseðilskyldum lyfjum eða um sjúkrahúsvist. . Hvað varðar þau skírteini sem gefin eru út skv. reglugerð um áhöfn í almenningsflugi vísast til þeirrar reglugerðar.

1.2.6.1.2 Samgöngustofa skal sjá til þess, ef unnt er, að handhafar skírteina neyti aldrei heimilda sem felast í skírteininu eða í áritunum í því, ef heilsu þeirra hefur hrakað það mikið af einhverjum ástæðum að það komi í veg fyrir útgáfu heilbrigðis­vottorðs eða framlengingu á gildistíma þess.

1.2.7. Notkun geðvirkra lyfja (Use of psychoactive substances).

1.2.7.1 Handhafar skírteina sem gefin eru út af Samgöngustofu skulu ekki neyta heimilda sem felast í skírteinunum eða í áritunum þegar þeir eru undir áhrifum geðvirkra lyfja/efna sem valda því að þeir geta ekki rækt störf sín vel og af fyllsta öryggi.

1.2.7.2 Handhafar skírteina sem gefin er út af Samgöngustofu skulu ekki misnota lyf/efni.

1.2.7.3 Eftir því sem unnt er, skal sjá til þess að allir handhafar skírteina sem misnota lyf/efni séu leystir frá störfum þar sem þeir gæta öryggis. Í því sambandi skulu flugstjórnardeildir hafa sérstakar starfsreglur. Meta má endurkomu til slíkra starfa eftir meðferð með viðunandi árangri eða ef engrar meðferðar er þörf og neyslu slíkra lyfja/efna er hætt og fullvíst er að viðkomandi stefni ekki öryggi í hættu.

1.2.8 Viðurkennd þjálfun og viðurkenndur skóli (Approved training and approved training organization).

1.2.8.1 Hæfni umsækjanda, sem hlotið hefur viðurkennda þjálfun, skal eigi vera minni en hæfni sú sem hann hefði náð með því að uppfylla kröfur um lágmarksreynslu.

1.2.9 Tungumálakunnátta (Language proficiency).

1.2.9.1 Um tungumálakunnáttu flugmanna annara en fisflugmanna er fjallað í reglugerð um áhöfn í almenningsflugi1.2.9.2 Um tungumálakunnáttu flugumferðarstjóra er fjallað í reglugerð um skírteini flugumferðarstjóra

1.2.9.3 Flugvélstjórar skulu geta talað og skilið það tungu­mál sem notað er í talfjarskiptum.

1.2.10 Almennt.

1.2.10.1 Handhafi skírteinis skal alltaf hafa það í sinni vörslu þegar hann er að störfum og sýna hlutaðeigandi yfirvöldum þegar þess er krafist.

1.2.10.2 Handhafa skírteinis flugmanns er rétt að hafa aðgang að Flugmálahandbók útgefinni af Samgöngustofu. (AIP Iceland).

1.2.11 Skráning fartíma.

1.2.11.1 Handhafar skírteina flugvélstjóra og fisflugmanna skulu skrá eftirfarandi atriði fyrir hvert einstakt flug:

a) Dagsetningu;

b) tegund loftfars;

c) skrásetningarmerki loftfars;

d) stöðu sína sem:

i. flugvélstjóri eða fisflugmaður,

ii. kennari,

iii. nemi;

e) brottfararstað;

f) komustað;

g) fartíma; og

h) sérstakar athugasemdir, t.d. hæfnipróf eða færnipróf.

1.2.11.2 Fartíma skal skrá sérstaklega í flugdagbók sérhvers flugliða fyrir hverja gerð og á hvern hátt sem Samgöngustofa samþykkir.

1.2.11.3 Flugmenn aðrir en fisflugmenn skulu skrá fartíma sína í samræmi við ákvæði reglugerðar um áhöfn í almenningsflugi og viðeigandi leiðbeiningarefni.

### II. KAFLI

## Reglur um skírteini og áritanir flugmanna

## (Licences and rating for pilots).

**2.1 Almennar reglur um skírteini og áritanir (General rules concerning pilot licences and ratings).**

2.1.1 Almenn lýsing skírteinis.

2.1.1.1 Enginn má starfa sem flugstjóri eða aðstoðarflugmaður í eftirfarandi gerðum loftfara nema hann sé handhafi flugmannsskírteinis fyrir viðkomandi gerð loftfars sem gefið er út í samræmi við ákvæði þessarar reglugerðar eða reglugerðar um áhöfn í almenningsflugi fyrir:

- flugvél,

- þyrlu,

- svifflugu,

- frjálsan loftbelg,

- hreyfilknúin fis.

2.1.1.2 Gerð loftfars skal koma fram í skírteinistitlinum.

2.1.1.2.1 Þegar handhafi flugmannsskírteinis sækir um skírteini fyrir loftfarsgerð til viðbótar:

a) skal gefa út viðbótarskírteini til handa skírteinishafanum fyrir þessa gerð loftfars

2.1.1.3 Áður en umsækjanda er veitt flugmannsskírteini eða áritun skal hann standast þær kröfur um aldur, þekkingu, reynslu, flugnám, færni, heilbrigði, reglusemi og ríkis­fang sem tilgreindar eru fyrir viðeigandi skírteini eða áritun.

2.1.1.3.1 Umsækjandi flugmannsskírteinis eða áritunar skal sýna fram á hæfni sína og þekkingu eins og tilgreint er fyrir viðeigandi skírteini eða áritun. Er það gert með prófum, bóklegum og/eða verklegum færniprófum hjá prófdómurum eða hjá aðilum sem tilnefndir hafa verið eða samþykktir af Samgöngustofu.

2.1.2 Gerðaráritun (Category ratings).

2.1.2.1 Gerðaráritun skal vera fyrir þær gerðir loftfara sem taldar eru upp í gr. 2.1.1.1.

2.1.2.2 Gerðaráritun er skráð í fyrirsögn skírteinis.

2.1.2.4 Handhafi flugmannsskírteinis, sem sækir um viðbótargerðaráritun, skal fullnægja skilyrðum þessarar reglugerðar eða reglugerðar um áhöfn í almenningsflugi, eftir því sem við á, í samræmi við þau réttindi sem gerðaráritunin veitir.

2.1.3 Flokks- og tegundaráritanir (Class and type ratings) og skilyrði fyrir útgáfu þeirra eru skilgreindar í reglugerð um áhöfn í almenningsflugi

2.1.4 Hvenær krefjast skal flokks- og tegundaráritana (Circumstances in which class and type ratings are required). Sjá reglugerð um áhöfn í almenningsflugi.

2.1.5 Kröfur sem gerðar eru til útgáfu flokks- og tegundaráritunar (Requirements for the issue of class and type ratings).

Sjá ákvæði reglugerðar um áhöfn í almenningsflugi.

2.1.6 Notkun flughermisþjálfa til kennslu/þjálfunar og til að sýna færni/hæfni (Use of a flight simulation training device for acquisition of experience and demonstration of skill). Sjá ákvæði reglugerðar um áhöfn í almenningsflugi.

2.1.7 Hvenær krefjast skal blindflugsáritunar (Circumstances in which an instrument rating is required).

Handhafa flugmannsskírteinis er hvorki heimilt að sinna störfum flugstjóra né störfum aðstoðarflugmanns loftfars samkvæmt blindflugsreglum nema Samgöngustofa hafi staðfest réttindi hlutaðeigandi skírteinishafa á réttmætan hátt. Með réttmætri staðfestingu er átt við blindflugsáritun sem gefin er út fyrir þá loftfars­gerð sem flogið er.

2.1.7.1 Hvenær krefjast skal áritunar til flugs að nóttu til.

Handhafa flugmannsskírteinis er hvorki heimilt að sinna störfum flugstjóra né störfum aðstoðarflugmanns loftfars í flugi að nóttu til nema Samgöngustofa hafi staðfest réttindi hlutaðeigandi skírteinishafa á réttmætan hátt. Með réttmætri staðfestingu er átt við áritun til flugs að nóttu sem gefin er út fyrir þá loftfarsgerð sem flogið er.

2.1.8 Hvenær krefjast skal leyfis til að sinna flugkennslu (Circumstances in which authorization to conduct instruction is required).

2.1.8.1 Um réttindi til flugkennslu fyrir skírteini og tengd réttindi fyrir flugvél, þyrlur, svifflugur, loftskip, loftbelgi og vænghnitur vísast til reglugerðar um áhöfn í atvinnuflugi.

2.1.8.2 Handhafa flugskírteinis er eigi heimilt að veita flugkennslu sem krafist er til að fá hvers konar önnur skírteini eða áritanir en um getur í gr. 2.1.8.1 nema með sérstakri heimild frá Samgöngustofu.

2.1.9 Viðurkenning á fartíma (Crediting of flight time).

2.1.9.1 Um viðurkenningu á fartíma fyrir útgáfu á skírtreini fisflugmanns er fjallað um í gr. 2.11.1.3.1. Um viðurkenningu á fartímum fyrir útgáfu annara flugmannsskírteina er fjallað um í reglugerð um áhöfn í almenningsflugi

**2.11 Skírteini fisflugmanns.**

Reglur þessar um skírteini fisflugmanns eiga við um stjórnanda hreyfilknúinna fisa.

2.11.1 Skilyrði fyrir útgáfu skírteinis (Requirements for the issue of the licence).

2.11.1.1 Aldur.

Umsækjandi skal ekki vera yngri en 16 ára.

2.11.1.2 Þekking.

Umsækjandi skal hafa sannað þekkingu sína, með bóklegu prófi hjá Samgöngustofu eða á annan hátt sem hún viðurkennir, á tilteknum sviðum að því marki sem heimildir handhafa skírteinis fisflugmanns segja til um. Sviðin skulu a.m.k. vera þessi:

*Lög um loftferðir*

Reglur og reglugerðir sem varða handhafa skírteinis fisflugmanns. Flugreglur. Þær venjur og þeir starfshættir í flugumferðarþjónustu sem við eiga.

*Almenn þekking á loftförum*

Undirstöðuatriði um starfrækslu fisa og mælitæki þeirra. Getumörk hreyfla. Tak­mörk þau sem sett eru starfrækslu fisa. Upplýsingar sem skipta máli um starf­rækslu úr flughandbók eða öðrum gögnum sem við eiga.

*Afkastageta og áætlanagerð*

Áhrif hleðslu og dreifingar massa á flugeiginleika, vandamál sem varða massa og jafnvægi. Notkun og hagnýt beiting upplýsinga um afköst við flugtak, lendingu og við aðrar aðstæður. Gerð leiðarflugáætlana fyrir flug og meðan á flugi stendur samkvæmt reglum um sjónflug. Starfshættir og venjur í flugumferðarþjónustu, eftir því sem við á. Stilling flughæðarmæla. Flug á svæðum með mikilli flug­umferð. Eldsneytiseyðsla og eldsneytisútreikningar.

*Mannleg geta*

Mannleg geta sem varðar handhafa skírteinis fisflugmanns.

*Veðurfræði*

Beiting undirstöðuatriða flugveðurfræði. Notkun upplýsinga um veður og hvernig skal afla þeirra.

*Leiðsaga*

Hagnýt atriði flugleiðsögu og staðarákvörðun eftir leiðarreikningi og áttavita. *Notkun flugkorta*

*Venjur og starfshættir*

Notkun gagna er flug varða, svo sem AIP, NOTAM, táknmerki og skammstafanir. Mismunandi flugtaksaðferðir og starfshættir þar að lútandi. Viðeigandi varúðar- og neyðarráðstafanir, þ.m.t. hvernig forðast skal hættuleg veðurskilyrði, ókyrrð í slóð annars loftfars og aðrar hættur við stjórn loftfars.

*Flugfræði*

Grundvallaratriði flugfræði er varða fis.

*Fjarskipti*

Starfshættir og orðaval við notkun talstöðva í fjarskiptum að því er varðar flug samkvæmt sjónflugsreglum. Viðbrögð ef talstöðvarsamband rofnar.

2.11.1.3 Reynsla.

2.11.1.3.1 Umsækjandi skal hafa lokið a.m.k. 12 klst. fartíma sem flugmaður í hreyfilknúnu fisi, þ.m.t. 3 klst. einflugstími þar sem eigi færri en 15 flugtök og lendingar skulu hafa verið framkvæmdar í einflugi. Heildarfjöldi flugferða skal vera minnst 40 sl. 18 mánuði. Til að fljúga með farþega skal flugmaður hafa flogið a.m.k. 25 fartíma með skírteini fisflugmanns auk þess að hafa minnst 3 flugtök og lendingar síðustu 3 mánuði.

Þegar umsækjandi hefur áunnið sér fartíma sem handhafi skírteinis flugmanns á flugvél, þyrlu eða svifflugvél ákveður Samgöngustofa hvort slík reynsla skuli talin fullnægjandi og, ef svo er, að hvaða marki megi slá af kröfum um fartíma sem mælt er fyrir um. Meta má slíka reynslu til allt að 5 tíma af heildarfartímakröfum fyrir skírteini fisflugmanns og allt að 12 tíma af heildarfartímakröfum fyrir heimild til að fljúga með farþega.

Einkaflugmanni með mikla reynslu, yfir 100 flugtíma samtals, er heimilt að taka verklegt stöðupróf og bóklegt próf í reglum er varða fis, sem nægir til að fullnægja kröfum fyrir skírteini fisflugmanns með farþegaáritun, ef um er að ræða fis með þriggja ása stýringu.

2.11.1.3.2 Umsækjandi skal á tilteknum sviðum og undir viðeigandi umsjón hafa aflað sér reynslu við stjórn fisa með þriggja ása stjórn og þyngdartilfærslu eftir því sem við á. Sviðin skulu a.m.k. vera þessi:

Aðgerðir þær sem framkvæma þarf fyrir flug, þ.m.t. samsetning og skoðun fisa, tækni og aðferðir við framkvæmd þeirrar flugtaksaðferðar sem beitt er hverju sinni, þ.m.t. viðeigandi flughraðatakmarkanir, neyðarráðstafanir og táknmerki sem notuð eru, aðgerðir í umferðarhring flugvalla, varúðarráðstafanir til að forðast árekstra, stjórn fiss eftir sýnilegum kennileitum, flug á öllu flugsviðinu, að bera kennsl á einkenni og ná fisi út úr frumofrisi og fullu ofrisi, svo og gormdýfu, flugtak, aðflug og lending við eðlilegar aðstæður og í hliðarvindi, landflug þar sem aðeins er stuðst við sýnileg kennileiti og ákvörðun hnattstöðu eftir leiðar­reikningi og áttavita, neyðarráðstafanir.

2.11.1.4. Færni.

Umsækjandi skal sanna hæfni sína, með prófi hjá prófdómurum Samgöngustofu eða á annan hátt sem Samgöngustofa viðurkennir, til að fullnægja kröfum fyrir skírteini fisflugmanns og beita þeim aðgerðum og starfsháttum að því marki sem krafist er af handhafa skírteinis fisflugmanns, og að:

a) stjórna fisi innan þeirra takmarkana sem því eru sett,

b) ljúka öllum aðgerðum af lipurð og nákvæmni,

c) sýna góða dómgreind og flugmennsku,

d) beita þekkingu í flugi, og

e) hafa ætíð stjórn á fisinu á þann hátt að aldrei leiki vafi á að hlutaðeigandi aðgerð hafi heppnast vel.

Einkaflugmanni með mikla reynslu, yfir 100 flugtíma samtals, er heimilt að taka verklegt stöðupróf og bóklegt próf í reglum er varða fis, sem nægir til að fullnægja kröfum fyrir skírteini fisflugmanns með farþegaáritun, ef um er að ræða fis með þriggja ása stýringu.

2.11.1.5. Heilbrigði.

2.11.1.5.1 Umsækjandi skal vera handhafi 2. flokks heilbrigðisvottorðs sem í gildi er.

2.11.1.6 Reglusemi.

Synja skal skírteinis þeim manni sem dæmdur hefur verið fyrir refsiverða hegðun er veitir ástæðu til að ætla að hann misfari með skírteinið. Hann skal ekki eiga óafplánaðan dóm um missi skírteinis til stjórnar loftfara, bifreiða eða annarra vélknúinna farartækja.

2.11.1.7 Annað.

Umsækjandi skal vera:

a) íslenskur ríkisborgari, eða

b) eiga lögheimili á Íslandi, eða

c) hafa stundað flugnám á Íslandi til þeirra réttinda sem sótt er um, eða

d) njóta réttar hér á landi samkvæmt ákvæðum samningsins um Evrópska efna­hagssvæðið eða stofnsamnings fríverslunarsamtaka Evrópu eða fríversl­unar­samninga við einstök ríki.

2.11.1.8 Heimildir handhafa skírteinisins og skilyrði sem fullnægja þarf til að neyta þeirra.

Að því tilskildu að fullnægt sé skilyrðum þeim, sem um getur í gr. 1.2.5, 1.2.6 og 2.1, hefur handhafi skírteinis fisflugmanns heimild til þess að annast flugstjórn samkvæmt áritun skírteinis. Áritanir í skírteini fisflugmanns eru tvenns konar:

a. Áritun til flugs í þriggjaása fisi og b. Áritun til flugs í fisi með þyngdar­tilfærslu. Sé sótt um fleiri en eina áritun í skírteini fisflugmanns þarf kröfum í gr. 2.1.1.3.1 um reynslu að vera fullnægt. Til að fljúga með farþega skal flugmaður hafa flogið a.m.k. 25 fartíma með skírteini fisflugmanns auk þess að hafa minnst 3 flugtök og lendingar síðustu 3 mánuði. Getið skal takmörkunar í skírteini uppfylli fis­flugmaður ekki kröfur til að fljúga með farþega.

Til þess að viðhalda heimildum sínum þarf fisflugmaður að hafa flogið a.m.k. 8 flugferðir, sem samtals eru a.m.k. 2 klst., á síðasta 24 mánaða tímabili eða stand­ast hæfnipróf eftir nánari ákvörðun Samgöngustofu.

Öll hæfnipróf skulu staðfest í flugdagbók.

2.11.1.9 Handhafa skírteini fisflugmanns er eingöngu heimilt að stunda einkaflug.

### III. KAFLI

## Skírteini flugliða annarra en flugmanna

## (Licences for flight crew members other then licences for pilots).

**3.1 Almennar reglur varðandi skírteini flugleiðsögumanns og flugvélstjóra (General rules concerning flight navigator and flight engineer licences).**

3.1.1 Umsækjandi skal, áður en honum er veitt skírteini flugvélstjóra, fullnægja þeim skilyrðum sem kveða á um aldur, þekkingu, reynslu, færni, heilbrigði, reglusemi og ríkisfang eins og mælt er fyrir um slíkt skírteini.

3.1.1.1 Umsækjandi um skírteini flugvélstjóra skal sanna þekkingu sína og færni að því marki sem Samgöngustofa krefst til útgáfu skírteinisins.

**3.2 Skírteini flugleiðsögumanns (Flight navigator licence).**

Skírteini flugleiðsögumanns er ekki gefið út lengur, né heldur eru eldri skírteini flugleiðsögumanna endurnýjuð.

**3.3 Skírteini flugvélstjóra (Flight engineer licence).**

Flugvéltækni er iðngrein á Íslandi. Skírteini flugvélstjóra veita því handhöfum ekki réttindi til þess að vinna störf flugvéltækna nema þeir séu einnig flug­véltæknar.

3.3.1 Skilyrði fyrir útgáfu skírteinisins (Requirements for the issue of the licence).

3.3.1.1 Aldur.

Umsækjandi skal ekki vera yngri en 18 ára.

3.3.1.2 Þekking.

3.3.1.2.1 Umsækjandi skal hafa sannað þekkingu sína á tilteknum sviðum að því marki sem réttindi handhafa skírteinis flugvélstjóra segja til um (sjá gr. 3.3.1.2 í 1. viðauka við Chicago-samninginn). Sviðin skulu vera a.m.k. þessi:

*Lög um loftferðir*

a) Reglur og reglugerðir sem varða handhafa skírteinis flugvélstjóra. Reglur og reglugerðir um flugrekstur er varða skyldustörf flugvélstjóra.

*Almenn þekking á loftförum*

b) Undirstöðuatriði varðandi hreyfla loftfara, gashverfla og/eða bulluhreyfla. Eiginleikar eldsneytis, eldsneytiskerfa, þ.m.t. stjórn og eftirlit með eldsneyti. Smurning og smurkerfi. Eftirbrennar og íspýtingarkerfi, eðli og gangverk kveikjuferils vélar og ræsingarkerfi.

c) Undirstöðuatriði um starfrækslu, meðhöndlun og getumörk hreyfla loftfara. Áhrif breytinga í andrúmslofti á afkastagetu hreyfla.

d) Skrokkar, stjórntæki, burðarvirki, hjólabúnaður, hemlar og skriðvarar, tæring og endingartími vegna málmþreytu. Að bera kennsl á skemmdir og galla í burðarvirki.

e) Ís- og regnvarnarkerfi.

f) Jafnþrýsti- og loftbætikerfi, súrefniskerfi.

g) Vökvaþrýsti- og loftþrýstikerfi.

h) Undirstöðuatriði raffræði, rafkerfi (rið- og rakstraums), rafleiðslukerfi flug­véla, tenging þeirra og skermun.

i) Undirstöðuatriði um eðli og starfsemi mælitækja, áttavita, sjálfstýribúnaðar, talstöðvarbúnaðar, flugleiðsögutækja og ratsjárbúnaðar til flugleiðsagnar, flugstjórnarkerfa, notkun birta og rafeindabúnaðar.

j) Getumörk hlutaðeigandi loftfara.

k) Brunavarnir, tæki og búnaður til að skynja, kæfa og slökkva eld.

l) Notkun og eftirlit með endingu búnaðar og kerfa hlutaðeigandi loftfara.

*Afkastageta og áætlanagerð*

m) Áhrif hleðslu og dreifingar massa á stjórn loftfars, flugeiginleika og afkasta­getu. Útreikningur massa og jafnvægis.

n) Notkun og hagnýt beiting gagna um afkastagetu, þar með taldir starfshættir við farflugstjórn.

*Mannleg geta*

o) Mannleg geta sem varðar handhafa skírteinis flugvélstjóra.

*Venjur og starfshættir*

p) Undirstöðuatriði um viðhald, aðferðir til viðhalds lofthæfi loftfars, bilana­tilkynningar, skoðun loftfars fyrir flug, varúðarráðstafanir við eldsneytistöku og notkun utanaðkomandi orku. Búnaður og kerfi í farþegarými.

q) Starfshættir og viðbrögð við eðlilegar og óeðlilegar aðstæður og í neyðar­tilvikum.

r) Venjur og starfshættir við farmflutninga, þ.m.t. flutningur á hættulegum efnum.

*Flugfræði*

s) Undirstöðuatriði flugfræði.

*Fjarskipti*

t) Starfshættir og orðaval við notkun talstöðva í fjarskiptum.

3.3.1.2.2 Umsækjandinn skal hafa sýnt fram á þekkingu sem samræmist heimildum hand­hafa flugvélstjóraskírteinis a.m.k. í eftirfarandi efni:

a) undirstöðuatriðum flugleiðsögu og grundvallaratriðum í starfrækslu óháðra kerfa; og

b) hagnýtri notkun veðurfræði (operational aspects).

3.3.1.3 Reynsla.

3.3.1.3.1 Umsækjandi skal hafa lokið, undir eftirliti manns sem viðurkenndur er af Samgöngustofu, eigi færri en 100 klst. fartíma í starfi flugvélstjóra. Samgöngustofa ákveður hvort reynsla í starfi flugvélstjóra í flughermi, viðurkenndum af henni, skuli teljast fullnægjandi sem hluti þessara 100 klst. Eigi skal meta slíka reynslu til fleiri en 50 klst.

3.3.1.3.1.1 Þegar umsækjandi hefur áunnið sér fartíma sem flugmaður ákveður Samgöngustofa hvort hægt sé að viðurkenna slíka reynslu og, ef svo er, að hvaða marki hægt sé að slá af þeim kröfum sem lýst er í gr. 3.3.1.3.1.

3.3.1.3.2 Umsækjandi skal hafa öðlast starfsreynslu í skyldustörfum flugvélstjóra, undir eftirliti flugvélstjóra sem til þess hefur verið viðurkenndur af Samgöngustofu, á tilteknum sviðum. Sviðin skulu a.m.k. vera þessi:

a) Venjulegir starfshættir:

- skoðun loftfars fyrir flug

- eldsneytistaka, umsjón með eldsneyti

- eftirlit með viðhaldsskjölum

- hefðbundnir starfshættir í stjórnklefa loftfars á öllum stigum flugs

- samhæfing áhafnar og aðgerðir ef hluti áhafnar verður skyndilega óhæfur til að sinna skyldustörfum sínum

- bilanatilkynningar.

b) Starfshættir við óeðlilegar aðstæður og þegar viðbúnaðar er þörf:

- að bera kennsl á að kerfi loftfars starfar óeðlilega

- beiting starfshátta við óeðlilegar aðstæður og þegar viðbúnaðar er þörf.

c) Starfshættir í neyð:

- að bera kennsl á neyðarástand

- beiting viðeigandi starfshátta í neyð.

3.3.1.4 Færni.

3.3.1.4.1 Umsækjandi skal sanna hæfni sína til að sinna störfum flugvélstjóra loftfars og til að beita þeim aðgerðum og starfsháttum, sem lýst er í gr. 3.3.1.3.2, að því marki sem krafist er af handhafa skírteinis flugvélstjóra, og að:

a) uppgötva og bregðast við hættu og bilunum,

b) nota kerfi loftfars innan þeirra marka sem loftfarinu eru sett,

c) sýna góða dómgreind og flugmennsku,

d) beita þekkingu í flugi,

e) sinna öllum skyldustörfum sem einn af samheldinni áhöfn á þann hátt að aldrei leiki vafi á að vel hafi til tekist,

f) skilja og nota starfshætti og venjur við samhæfingu flugverja og kunna að bregðast við ef flugliði verður skyndilega vanhæfur, og

g) hafa árangursrík og góð samskipti við aðra flugliða.

3.3.1.4.2 Notkun flugþjálfa til að framkvæma einhverja þeirra aðgerða sem krafist er til að sanna færni þá, er lýst er í gr. 3.3.1.4, skal vera viðurkennd af Samgöngustofu sem gengur úr skugga um að flugþjálfinn hæfi hlutaðeigandi aðgerðum.

3.3.1.5 Heilbrigði.

Umsækjandi skal vera handhafi 1. flokks heilbrigðisvottorðs sem í gildi er.

3.3.1.6 Reglusemi.

Synja skal skírteinis þeim manni sem dæmdur hefur verið fyrir refsiverða hegðun er veitir ástæðu til að ætla að hann misfari með skírteinið. Hann skal ekki eiga óafplánaðan dóm um missi skírteinis til stjórnar loftfara, bifreiða eða annarra vélknúinna farartækja.

3.3.1.7 Annað.

Umsækjandi skal vera:

a) íslenskur ríkisborgari, eða

b) eiga lögheimili á Íslandi, eða

c) hafa stundað nám á Íslandi til þeirra heimilda sem sótt er um, eða

d) njóta réttar hér á landi samkvæmt ákvæðum samningsins um Evrópska efna­hagssvæðið eða stofnsamnings fríverslunarsamtaka Evrópu eða fríverslunar­samninga við einstök ríki.

3.3.2 Heimildir handhafa skírteinisins og skilyrði sem fullnægja þarf til að neyta þeirra. (Priviledges of the holder of the licence and the conditions to be observed in exercising such priviledges).

3.3.2.1 Að því tilskildu að fullnægt sé skilyrðum þeim, sem um getur í gr. 1.2.5 og 1.2.6, skulu heimildir handhafa skírteinis flugvélstjóra vera að starfa sem slíkur í þeim tegundum loftfara sem hlutaðeigandi hefur sýnt fram á að séu innan hans getu- og færnimarka, samkvæmt ákvörðun Samgöngustofu og kröfum þeim er lýst er í gr. 3.3.1.2 og 3.3.1.4 sem kveða á um öruggan rekstur hlutaðeigandi gerðar loftfars.

3.3.2.2 Þær tegundir loftfara, sem handhafi skírteinis flugvélstjóra hefur leyfi til að neyta heimilda þeirra sem skírteinið gefur, skal annaðhvort skrá í skírteinið eða á hverjum þeim öðrum stað sem Samgöngustofa tekur gildan.

3.3.2.3 Til þess að viðhalda heimildum sínum þarf handhafi skírteinis flugvélstjóra að hafa skráðan a.m.k. 70 klst. fartíma sem flugvélstjóri á síðustu 12 mánuðum á þær tegundir loftfara sem skráðar eru í skírteinið eða hafa á sama tíma staðist próf samkvæmt gr. 3.3.1.4.

3.3.2.4 Hann skal standast hæfnipróf fyrir flugvélstjóraskírteini ekki sjaldnar en á 12 mánaða fresti. Í stað hæfniprófs getur umsækjandi sannað hæfni sína með prófi samkvæmt gr. 3.3.1.4. Sannreyna má áframhaldandi hæfni flugliða, sem starfa í atvinnuflutningum, með því að þeir sýni hæfni sína í samræmi við ákvæði reglu­gerðar um flutningaflug.

3.3.2.5 Ef skírteinishafi fullnægir ekki ákvæðum í gr. 3.3.2.3 í meira en 36 mánuði skal umsækjandi, til þess að endurheimta heimildir sem skírteinið veitir á ný, sanna að hann uppfylli kröfur sem um getur í gr. 3.3.1.2, 3.3.1.4, 3.3.1.5, 3.3.1.6 og 3.3.1.7.

3.3.2.5.1 Öll hæfnipróf skulu staðfest í flugdagbók eða réttilega skráð í samræmi við gr. 1.2.5.1.

### IV. KAFLI

## Skírteini og áritanir annarra en flugliða.

**4.1. Almennar reglur um skírteini og áritanir starfsliðs annarra en flugliða (General rules concerning licences and ratings for personnel other than flight crew members).**

4.1.1 Áður en umsækjandi fær gefið út á sínu nafni skírteini eða áritun fyrir aðra en flugliða skal hann uppfylla þær kröfur sem tilgreindar eru fyrir það skírteini eða áritun, er varða aldur, þekkingu, menntun og reynslu eftir því sem við á og líkamlega hreysti og hæfni eftir því sem við á.

4.1.2 Umsækjandi um skírteini eða áritun fyrir aðra en flugliða skal sýna fram á, á þann hátt sem Samgöngustofa ákveður, að hann uppfylli þær kröfur um þekkingu, menntun og hæfni sem tilgreindar eru fyrir það skírteini eða áritun.

Kröfur fyrir útgáfu skírteinis flugumferðarstjóra eru í reglugerð um skírteini flugumferðarstjóra.

**4.2 Flugvéltæknir (Aircraft maintenance).**

Kröfur fyrir útgáfu Part-66 skírteinis flugvéltæknis eru í reglugerð um um við­varandi lofthæfi loftfara og flugtæknilegra framleiðsluvara, hluta og búnaðar og um samþykki fyrir viðhaldsstöðvum og starfsfólki á þessu sviði.

4.2.1 Skilyrði fyrir útgáfu skírteinis flugvéltæknis (Requirements for the issue of the licence).

4.2.1.1 Aldur.

Umsækjandi skal ekki vera yngri en 18 ára.

4.2.1.2 Þekking og menntun.

Umsækjandi skal hafa sannað þekkingu sína á tilteknum sviðum að því marki sem heimildir og ábyrgð handhafa flugvéltæknis segja til um. Sviðin skulu a.m.k. vera þessi:

*Lög um loftferðir og lofthæfikröfur*

a) Reglur og reglugerðir sem varða handhafa skírteinis flugvéltæknis, þar með talið kröfur um lofthæfi sem liggja til grundvallar vottun og áframhaldandi lofthæfi loftfara og viðurkennt skipulag og verklag við viðhald loftfara.

*Raunvísindi og almenn þekking á loftförum*

b) Grundvallaratriði stærðfræðinnar, mælieiningar, þau grundvallarlögmál og kenningar í eðlis- og efnafræði sem varða viðhald loftfara.

*Vélfræði loftfara*

c) Einkenni/eiginleikar og notkun/meðferð efnis sem notað er við smíði loftfara, þar með talið grundvallaratriði varðandi smíði einstakra hluta loftfara og hlut­verk þeirra, aðferðir við festingar, hreyflar og kerfi sem þeim tengjast, aflgjafar fyrir rafmagns- og rafeindabúnað og véla- og vökvabúnað, tækjabúnaður loftfara og mælitæki, stýrikerfi loftfara og flugleiðsögu- og samskiptakerfi.

*Viðhald loftfara*

d) Verkefni sem inna þarf af hendi til að tryggja áframhaldandi lofthæfi loftfars, þar með talið aðferðir og verklag við grannskoðun, viðgerðir, skoðun, skipti, breytingar eða viðgerðir á göllum á burðarvirki loftfara, íhlutum og kerfum í samræmi við aðferðir sem lýst er í viðeigandi viðhaldshandbókum og lofthæfistöðlum og

*Mannleg geta*

e) Mannleg geta með tilliti til skyldna og ábyrgðar handhafa skírteinis flugvél­tæknis.

4.2.1.2.1 Umsækjandi skal hafa lokið stúdentsprófi í ensku eða öðru hliðstæðu námi að mati Samgöngustofu.

4.2.1.3 Reynsla.

Umsækjandi skal hafa öðlast eftirfarandi reynslu við eftirlit, þjónustu og viðhald loftfara og íhluta þess:

a) Til útgáfu skírteinis sem tekur til loftfarsins í heild sinni a.m.k.

1) fjögur ár, eða

2) tvö ár hafi umsækjandinn lokið viðurkenndu þjálfunarnámskeiði með full­nægjandi árangri.

b) Til útgáfu skírteinis með takmörkuðum heimildum, samkvæmt gr. 4.2.2.2 a) 2) eða 3), skal hann hafa reynslutíma sem gerir mönnum kleift að öðlast sömu hæfni og krafist er samkvæmt lið a), að því tilskildu að þessi tími sé ekki styttri en

1) tvö ár, eða

2) sá tími sem Samgöngustofa telur nauðsynlegan fyrir umsækjendur sem lokið hafa viðurkenndu þjálfunarnámi með fullnægjandi árangri, til að öðlast samsvarandi verklega reynslu.

4.2.1.4 Þjálfun.

Umsækjandi skal hafa lokið þjálfunarnámskeiði fyrir þær heimildir sem veita skal.

Í D-hluta 1 í þjálfunarhandbók ICAO (skjal 7192), er leiðarvísir fyrir þjálfunar­námskeið fyrir umsækjendur um skírteini flugvéltæknis.

4.2.1.5 Færni.

Umsækjandi skal hafa sýnt fram á hæfni sína til að framkvæma þau störf sem heimildir eru veittar til.

4.2.1.6 Reglusemi.

Synja skal skírteinis þeim manni sem dæmdur hefur verið fyrir refsiverða hegðun er veitir ástæðu til að ætla að hann misfari með skírteinið.

4.2.1.7 Annað.

Umsækjandi skal:

a) vera íslenskur ríkisborgari, eða

b) eiga lögheimili á Íslandi, eða

c) hafa stundað nám á Íslandi til þeirra heimilda sem sótt er um, eða

d) njóta réttar hér á landi samkvæmt ákvæðum samningsins um Evrópska efna­hagssvæðið eða stofnsamnings fríverslunarsamtaka Evrópu eða fríverslunar­samninga við einstök ríki.

4.2.2 Heimildir handhafa skírteinis og skilyrði sem framfylgja þarf til að neyta þeirra (Priviledges of the holder of the licence and the conditions to be observed in exercising such priviledges).

4.2.2.1 Hafi þeim kröfum, sem um getur í 4.2.2.2 og 4.2.2.3 verið fullnægt hefur handhafi skírteinis flugvéltæknis heimild til að staðfesta lofthæfi loftfars eða hluta þess eftir heimilaða viðgerð, breytingu eða ísetningu fullbúins hreyfils, aukatækis, mæli­tækis og/eða búnaðar og til að undirrita viðhaldsvottorð að lokinni skoðun, við­haldsaðgerð og/eða venjulegri þjónustu.

Skírteinishafa er ekki heimilt að gefa út viðhaldsvottorð loftfara, eða íhluti þeirra, sem rekin eru samkvæmt ákvæðum reglugerðar um flutningaflug. Til að staðfesta lofthæfi loftfara í flutningaflugi þarf að fullnægja kröfum Part-66 og hafa heimild sam­þykktrar Part-145 viðhaldsstöðvar til að gefa út viðhaldsvottorð.

4.2.2.2 Heimildir handhafa skírteinis flugvéltæknis sem tilgreindar eru í gr. 4.2.2.1 skulu aðeins gilda

a) sem hér segir

1) um þau loftför í heild sinni sem skráð eru í skírteinið, annaðhvort tilgreind sem einstök loftför, eða flokkuð á breiðum grundvelli, eða

2) um þá flugskrokka, fullbúnu hreyfla og kerfi loftfars eða íhluti loftfars, eins og þeir eru skráðir í skírteini, annaðhvort nákvæmlega tilgreind, eða flokkuð á breiðum grundvelli og/eða

3) um rafeindakerfi eða íhluti loftfara eins og þau eru skráð í skírteinið, annaðhvort nákvæmlega tilgreind, eða flokkuð á breiðum grundvelli.

b) að því tilskildu að handhafa skírteinisins sé kunnugt um allar viðeigandi upp­lýsingar sem þarf til að sinna viðhaldi og lofthæfi tiltekins loftfars sem hand­hafi skírteinisins undirritar viðhaldsvottorð fyrir, eða um þá flugskrokka, hreyfla, kerfi loftfars eða íhluti og rafeindakerfi loftfars eða íhluti sem hand­hafi skírteinisins staðfestir lofthæfi; og

c) með því skilyrði að á síðastliðnum 24 mánuðum hafi handhafi skírteinisins annaðhvort starfað við skoðun, þjónustu eða viðhald á loftfari eða íhlutum í samræmi við réttindi þau er skírteinið veitir í minnst 6 mánuði, eða hann hafi uppfyllt á fullnægjandi hátt að mati Samgöngustofu þau skilyrði sem tilskilin eru fyrir útgáfu skírteinisins með þeim réttindum sem það veitir.

4.2.2.3 Samgöngustofa skal útlista umfang heimilda handhafa skírteinisins varðandi hversu flókið verkefnið er sem áritunin lýsir.

4.2.2.3.1 Æskilegt er að árita skírteinið sjálft, eða viðhengi við það, nákvæma sundurliðun heimilda þeirra sem skírteinið veitir annaðhvort með beinum hætti eða með tilvísun í annað skjal sem Samgöngustofa gefur út.

4.2.2.4 Þegar samningsríki heimilar samþykktri viðhaldsstöð að útnefna starfslið sem ekki hefur skírteini til að neyta þeirra heimilda sem um getur í lið 4.2.2 skal sá einstaklingur sem er útnefndur uppfylla skilyrðin sem tilgreind eru í lið 4.2.1

**4.3 Skírteini nema í flugumferðarstjórn (Student air traffic controller).**

Varðandi útgáfu skírteina og áritana til flugumferðarstjóra og nema í flug­umferðarstjórn vísast til ákvæða reglugerðar um skírteini flugumferðarstjóra og starfsleyfi þjálfunarfyrirtækja.

**4.4 Skírteini flugumferðarstjóra (Air traffic controller licence).**

Varðandi útgáfu skírteina og áritana til flugumferðarstjóra og nema í flug­umferðarstjórn vísast til ákvæða reglugerðar um skírteini flugumferðarstjóra og starfsleyfi þjálfunarfyrirtækja.

**4.5 Áritanir flugumferðarstjóra (Air traffic controller ratings).**

Varðandi útgáfu skírteina og áritana til flugumferðarstjóra og nema í flug­umferðarstjórn vísast til ákvæða reglugerðar um skírteini flugumferðarstjóra og og starfsleyfi þjálfunarfyrirtækja.

**4.6 Skírteini flugumsjónarmanns (Flight operations officer / flight dispatcher licence).**

4.6.1 Skilyrði fyrir útgáfu skírteinisins (Requirements for the issue of licence).

4.6.1.1 Aldur.

Umsækjandi skal ekki vera yngri en 21 árs.

4.6.1.2 Þekking og menntun.

Umsækjandi skal sanna að hann búi yfir þekkingu sem samræmist þeim kröfum sem gerðar eru til handhafa skírteinis flugumsjónarmanns í það minnsta um eftir­farandi atriði:

*Lög um loftferðir*

a) reglur og reglugerðir sem varða handhafa skírteinis flugumsjónarmanns; við­eigandi starfsvenjur og starfsreglur um flugumferðarþjónustu,

*Almenna þekkingu um loftför*

b) lögmál um starfrækslu flugvéla, hreyfla, kerfa og mælitækja,

c) starfrækslutakmarkanir flugvéla og hreyfla,

d) lista um lágmarksútbúnað,

*Útreikninga á afkastagetu loftfara og aðferðir við gerð leiðarflugáætlana*

e) áhrif hleðslu- og massadreifingar á afkastagetu loftfara og flugeiginleika; massa- og jafnvægisútreikninga

f) gerð leiðarflugáætlana; útreikninga á eldsneytisnotkun og flugþoli; aðferðir við val á varaflugvöllum; hagflug í leiðarflugi; fjarflug,

g) gerð og skráningu flugáætlunar fyrir flugumferðarþjónustu,

h) grundvallaratriði í tölvugerðum leiðarflugáætlanakerfum,

*Mannlega getu*

i) mannlega getu að því er lýtur að flugumsjón.

*Veðurfræði*

j) flugveðurfræði; hreyfingar hæða- og lægðakerfa; gerð hita- og kuldaskila og uppruna og einkenni helstu veðurfyrirbæra sem áhrif hafa á flugtaks-, leiðar­flugs- og lendingarskilyrði,

k) túlkun og hagnýtingu flugveðurlýsinga, veðurkorta og veðurspáa; kóða og skammstafanir; notkun veðurupplýsinga og aðferðir við að afla þeirra,

*Flugleiðsaga*

l) lögmál flugleiðsögu með sérstöku tilliti til blindflugs,

*Starfsreglur í flugrekstri*

m) notkun upplýsingarita um flugmál,

n) starfsreglur í flugrekstri um vöruflutninga og flutning hættulegs varnings,

o) starfsreglur varðandi flugslys og flugatvik; flugaðferðir í neyðartilvikum,

p) starfsreglur varðandi ólögmæt afskipti og skemmdarverk á loftförum

*Flugfræði*

q) lögmál um flug er lúta að flugi í viðeigandi loftfarsflokkum

*Fjarskipti*

r) starfsreglur í fjarskiptum við loftför og landstöðvar sem í hlut eiga.

4.6.1.2.1 Umsækjandi skal hafa lokið:

a) a.m.k. eins árs almennu námi að loknum grunnskóla, með fullnægjandi árangri að mati skólans, og hafa gott vald á íslensku máli,

b) stúdentsprófi í ensku, stærðfræði og eðlisfræði eða öðru hliðstæðu námi að mati Samgöngustofu. Miða skal enskukunnáttu við starfrækslustig 4 (Operational Level 4) eins og það er skilgreint í viðhengi A við viðauka 1 við Chicago

4.6.1.3 Reynsla.

4.6.1.3.1 Umsækjandi skal hafa öðlast eftirfarandi reynslu:

a) hafa starfað í samtals tvö ár við eitthvert eitt eða fleiri en eitt þeirra starfa sem talin eru í lið 1) til 3) að því tilskildu að hann hafi starfað við eitt þeirra eigi skemur en eitt ár:

1)flugliði í flutningaflugi;

2)veðurfræðingur í flugumsjón fyrirtækis í flugrekstri;

3)flugumferðarstjóri; tæknilegur umsjónarmaður flugumsjónarmanna eða flugrekstrar; eða

b) hafa starfað sem aðstoðarmaður við flugumsjón með flutningaflugi eigi skemur en eitt ár, eða

c) hafa lokið viðurkenndu þjálfunarnámi með fullnægjandi árangri. Þjálfun sem framkvæmd er af handhafa flugrekstarleyfis útgefnu skv. reglugerð um tæknikröfur og stjónsýslureglur í tengslum við starfrækslu loftfara telst fullnægjandi í þessu tilliti, enda sé þjálfunin í samræmi við ICAO skjal nr. 7192 D3 og lýst í D-hluta flugrekstarhandbókar.

4.6.1.3.2 Umsækjandi skal hafa starfað sem flugumsjónarmaður undir eftirliti flugumsjón­armanns eigi skemur en 90 daga á síðustu 6 mánuðum fyrir umsókn.

4.6.1.4 Færni.

Hann skal sanna hæfni sína til að:

a) gefa nákvæma og fullnægjandi veðurlýsingu á grundvelli daglegra veðurkorta og veðurfrétta; gera rökstudda grein fyrir ríkjandi veðurfari í námunda við til­tekna flugleið og segja fyrir um veðurbreytingar, sem máli skipta fyrir loft­flutninga með sérstöku tilliti til áfangastaðar og varaflugvalla,

b) ákvarða hagstæðasta feril og flughæð á tilteknum leiðarlegg og gera nákvæmar áætlanir um flug, á handvirkan hátt og/eða í tölvu,

c) annast flugumsjón og alla aðra aðstoð við flug við óhagstæð veðurskilyrði, raunveruleg eða í flughermi, eins og samræmist skylduverkum handhafa skír­teinis flugumsjónarmanns.

Til sönnunar á færni skal framvísa staðfestingu frá flugrekanda um að umsækjandi hafi staðist með fullnægjandi hætti þjálfun í samræmi við ICAO skjal nr. 7192 D3 og lýst er í D-hluta flugrekstarhandbókar.

4.6.1.5 Reglusemi.

Synja skal skírteinis þeim manni sem dæmdur hefur verið fyrir refsiverða hegðun er veitir ástæðu til að ætla að hann misfari með skírteinið.

4.6.1.6 Annað.

Umsækjandi skal vera:

a) íslenskur ríkisborgari, eða

b) eiga lögheimili á Íslandi, eða

c) hafa stundað nám á Íslandi til þeirra réttinda sem sótt er um, eða

d) njóta réttar hér á landi samkvæmt ákvæðum samningsins um Evrópska efna­hagssvæðið eða stofnsamnings fríverslunarsamtaka Evrópu eða fríversl­unar­samninga við einstök ríki.

4.6.2 Heimildir handhafa skírteinisins og skilyrði sem fullnægja þarf til að neyta þeirra (Privileges of the holder of the licence and the conditions to be observed in exercising such privileges).

4.6.2.1 Hafi þeim kröfum sem um getur í gr. 1.2.5 verið fullnægt hefur handhafi skírteinis flugumsjónarmanns heimild til að starfa sem flugumsjónarmaður á hverju því svæði þar sem hann uppfyllir þær kröfur sem byggja á viðauka 6 við Chicago-samninginn eða reglugerð um flutningaflug.

4.6.2.2 Til þess að viðhalda heimildum sínum skal handhafi skírteinis flugumsjónarmanns hafa starfað sem slíkur a.m.k. 6 mánuði á síðustu 24 mánuðum eða hafa staðist hæfnipróf (PT) sem Samgöngustofa tekur gilt.

4.6.3 Mat á þekkingu.

Nú er umsækjandi um skírteini flugumsjónarmanns handhafi skírteinis atvinnu­flugmanns með bóklegt atvinnuflugmannspróf 1.fl. eða hefur lokið flugumsjónar­mannsnámi frá er­lendum skóla skv. kröfum viðauka 1 við Chicago-samninginn eða býr sannanlega yfir þekk­ingu sem samræmist þeim kröfum sem gerðar eru til handhafa skírteinis samkvæmt grein 4.6.1.2 og er þá heimilt að meta þá þekkingu, að hluta eða öllu leyti, til jafns við þær kröfur sem gerðar eru samkvæmt grein 4.6.1.2.

### V. KAFLI

## Gerð skírteina

## (Specifications for Personnel Licences).

**5.1 Innlend skírteini útgefin af Samgöngustofu.**

Skírteini, útgefin af Samgöngustofu samkvæmt þessari reglugerð, skulu gerð í samræmi við eftirfarandi ákvæði. Sjá nánar reglugerð um skírteini flugumferðarstjóra um útgáfu skírteina flugumferðarstjóra.

5.1.1 Atriði (Detail).

Eftirfarandi atriði skulu koma fram á skírteininu:

I Nafn ríkisins (með feitu letri).

II Tegund (gerðaráritun) skírteinisins (með mjög feitu letri).

III Númer skírteinisins með arabískum tölustöfum.

IV Fullt nafn skírteinishafa.

XIV Fæðingarstaður og dagsetning

V Heimilisfang skírteinishafa.

VI Þjóðerni skírteinishafa.

VII Eiginhandarundirskrift skírteinishafa.

VIII Útgefandi skírteinisins og, ef nauðsynlegt er, með hvaða skilyrðum skír­teinið er útgefið.

IX Ákvæði um gildistíma og réttindi skírteinishafa.

X Undirskrift fulltrúa Samgöngustofu og dagsetning útgáfu skírteinisins.

XI Stimpill Samgöngustofu.

XII Áritanir í gildi, þ.e. flokksáritanir, tegundaráritanir, ratsjáráritanir o.s.frv.

XIII Athugasemdir, þ.e. sérstakar athugasemdir um takmörkun réttinda og aukin réttindi (s.s. tungumálafærni).

XIV Sérhver önnur atriði er Samgöngustofa æskir.

5.1.2 Efni (Material):

Í skírteinin skal notaður úrvalspappír eða annað hentugt efni og atriðin, sem talin eru í 5.1.1, skulu sjást þar greinilega.

5.1.3 Tungumál (Language).

Öll skírteini skulu prentuð bæði á íslensku og ensku. Áritanir í skírteinin skulu einnig vera á þeim tungumálum.

5.1.4 Niðurröðun atriða (Arrangement of items).

Titlar atriða skulu tölusettir rómverskum tölustöfum eins og segir í gr. 5.1.1 og í samræmi við nefnda grein. Niðurröðun má vera sú er best þykir henta en sam­ræmi skal vera milli hinna ýmsu gerða skírteina.

5.1.5 Litur.

5.1.5.1 Grunnlitur allra skírteina skal vera hvítur.

5.1.5.2 Ef tegund skírteina er einkennd ákveðnum lit skal það vera á eftirfarandi hátt:

a) Einkaflugmaður/flugvél - ljósbrún rönd.

b) Atvinnuflugmaður/flugvél - ljósblá rönd.

c) Atvinnuflugmaður I. flokks/flugvél - dökkgræn rönd.

d) Einkaflugmaður/þyrla - ljósgrá rönd.

e) Atvinnuflugmaður/þyrla - dökkgrá rönd.

f) Atvinnuflugmaður I. flokks/þyrla - tvær dökkgráar rendur.

g) Svifflugmaður - bleik rönd.

h) Stjórnandi frjáls loftbelgs - fjólublá rönd.

i) Flugvélstjóri - brún rönd.

j) Flugvéltæknir - fjólublá rönd

k) Flugumsjónarmaður - ljósgræn rönd.

**5.2 Skírteini skv. FCL-hluta og skírteini flugumferðarstjóra.**

Skírteini skv. FCL-hluta gefin út af Samgöngustofu skulu gerð í samræmi við kröfur í reglugerð um skírteini flugliða á flugvél og reglugerð um flugliða á þyrlu. Skírteini flugumferðarstjóra gefin út af Samgöngustofu skulu gerð í samræmi við kröfur í reglugerð um skírteini flugumferðarstjóra.

### VI. KAFLI

## Ákvæði um heilbrigði vegna útgáfu skírteina

## (Medical provisions for licencing).

Ákvæði er varða heilbrigði eru í reglugerð um áhöfn í almenningsflugi og reglugerð um skírteini flugumferðarstjóra.

### VII. KAFLI

## Viðbótarákvæði.

**7.1 Umsókn um skírteini eða áritun.**

7.1.1 Umsókn um skírteini eða áritun skal senda til Samgöngustofu á sér­stökum eyðublöðum sem hún leggur til.

Umsókn skal fylgja:

a) Skírnar- og/eða fæðingarvottorð við útgáfu fyrsta skírteinis umsækjanda.

b) Sakavottorð útgefið á sl. 30 dögum við útgáfu skírteina og endurútgáfu, þar sem gerð er krafa um sakarvottorð.

c) Heilbrigðisvottorð um að umsækjandi fullnægi þeim skilyrðum sem sett eru í reglugerð um heilbrigðiskröfur flugliða og ef við á reglugerð um skírteini flugumferðarstjóra.

d) Greinargerð um fræðilega og verklega menntun umsækjanda, sem hann hefur aflað sér til þess að öðlast skírteini það sem hann sækir um, og þau gögn sem krefjast verður henni til sönnunar.

e) Eina lausa ljósmynd við útgáfu fyrsta skírteinis.

7.1.2 Eftir að Samgöngustofa hefur athugað umsóknina og vottorð þau, sem henni fylgja, og prófað, eftir því sem við á, hæfi umsækjanda til þess að öðlast skírteini það eða áritun, sem hann sækir um, skal skírteinið gefið út eða áritað enda fullnægi umsækjandinn skilyrðum reglugerðar þessarar.

**7.2 Almenn ákvæði um próf.**

7.2.1 Öll próf og athuganir á hæfni og færni samkvæmt reglugerð þessari skulu fara fram undir umsjón Samgöngustofu eða eftirlitsmanna og/eða prófdómenda, sem hún skipar, á þeim tíma og stað sem hún tiltekur.

7.2.1.1 Bóklegum prófum skal lokið með fullnægjandi árangri áður en verkleg próf eru þreytt.

7.2.2 Umsækjandi skal áður en hann þreytir verkleg próf hafa staðist þær kröfur sem gerðar eru um heilbrigði og læknisskoðun samkv. reglugerð um heilbrigðiskröfur flugliða eða reglugerð um skírteini flugumferðarstjóra.

7.2.3 Umsækjandi skal leggja til loftfar fyrir öll nauðsynleg flugpróf, sem hann kann að taka, og skal loftfar þetta fullnægja þeim skilyrðum sem Samgöngustofa setur hverju sinni með hliðsjón af lofthæfi o.fl.

7.2.4 Til að standast skrifleg próf skal umsækjandi hljóta a.m.k. 75 stig í hverjum þeim hluta prófsins sem sjálfstæð einkunn er gefin fyrir (miðað við hæst 100 stig).

7.2.5 Samgöngustofa getur veitt umsækjanda undanþágu frá prófi í einstökum greinum ef hann hefur lokið slíku prófi til þess að öðlast annað skírteini.

7.2.6 Umsækjandi um önnur skírteini en skírteini skv. FCL hluta skal hafa lokið öllum bóklegum prófum á innan við 12 mánuðum frá því hann situr fyrsta próf. Nái hann ekki lágmarkseinkunn í einhverjum hluta bóklega prófsins má hann endur­taka þann hluta u.þ.b. 6 vikum eftir að hann tók prófið. Ekki má líða lengri tími en 24 mánuðir frá því bóklega prófinu er lokið þar til öllum skilyrðum fyrir útgáfu skírteinis er fullnægt.

**7.3 Framlenging og endurnýjun skírteinis.**

7.3.1 Ef óskað er framlengingar eða endurútgáfu á gildistíma skírteinis skal senda Samgöngustofu umsókn um það á nákvæmlega útfylltu eyðublaði, sem gert er í því skyni, ásamt:

a) skírteininu,

b) heilbrigðisvottorði um að handhafi fullnægi áfram þeim heilbrigðisskilyrðum sem gerð eru til hlutaðeigandi starfs, og

c) flugdagbók ef við á.

7.3.2 Að lokinni athugun framlengir eða endurútgefur Samgöngustofa síðan skírteinið, áritar með takmörkuðum heimildum eða synjar erindinu, allt eftir því sem við á.

**7.4 Gildisaukning skírteinis.**

7.4.1 Ef handhafi skírteinis óskar eftir nýrri áritun í skírteini sitt skal hann senda Samgöngustofa skriflega umsókn um þetta ásamt skírteininu sjálfu og nákvæmri greinargerð um það hvernig hann hefur öðlast þá hæfni, fræðilega og/eða verk­lega, sem til viðbótar þarf.

7.4.2 Ef talið er, eftir nákvæma athugun, að hægt sé að verða við umsókninni skráir Samgöngustofa viðbótarheimildir í skírteinið eða gefur út nýtt skírteini.

**7.6 Svipting eða ógilding skírteinis.**

7.6.1 Handhafi skal ekki, hvernig sem á kann að standa, lána eða gefa skírteini sitt né láta öðrum það í té til afnota og skal það varða sviptingu heimildar ef ekki liggur þyngri hegning við að lögum.

7.6.2 Handhafar skírteina samkvæmt reglugerð þessari mega ekki hafa með hendi starfa í loftfari, vera við stjórn loftfars, stjórna loftferðum eða veita öryggisþjónustu vegna loftferða sé hann vegna neyslu áfengis, örvandi eða deyfandi lyfja, vegna sjúkdóms eða þreytu eða annarrar líkrar orsakar óhæfur til að rækja starfann á tryggilegan hátt.

Nú er vínandamagn í blóði yfir 0,02‰ eða áfengi í líkama sem getur leitt til slíks vínandamagns í blóði og telst hlutaðeigandi þá undir áhrifum áfengis og ekki hæfur til þess starfa sem getur í 1. mgr. Það leysir ekki undan sök þótt maður haldi vínandamagn í blóði sínu minna. Enginn sem hér um ræðir má neyta áfengis síðustu átta klukkustundirnar áður en störf eru hafin né heldur meðan verið er í starfi. Varðar það að jafnaði skírteinamissi ekki skemur en í þrjá mán­uði en fyrir fullt og allt ef sakir eru miklar eða brot ítrekað. Þá mega þeir ekki neyta áfengis eða deyfandi lyfja næstu sex klukkustundir eftir að vinnu lauk, enda hafi þeir ástæðu til að ætla að atferli þeirra við starfann sæti rannsókn.

7.6.3 Nú kemur í ljós að rangar eða villandi upplýsingar hafa verið gefnar, þegar skír­teini var gefið út, því gefið aukið gildi eða það verið endurútgefið og skal þá skír­teinið, gildisaukningin eða endurútgáfa skírteinis, sem vegna rangra eða villandi upplýsinga hafa verið veitt, talin ógild og afturkölluð nema eigandi skírteinis geti sannað að ekki sé hægt að gefa honum sök á hinum röngu eða villandi upplýs­ingum og að gefnar upplýsingar hafi ekki skipt máli fyrir útgáfu skírteinisins, gildisaukningu eða endurútgáfu þess.

7.6.4 Skylt er hverjum handhafa skírteinis að tilkynna heilbrigðisskor Samgöngustofu tafarlaust ef nokkur vafi leikur á að hann vegna veikinda, slysa eða af öðrum ástæðum fullnægi áfram tilskildum heilbrigðisskilyrðum. Ávallt skal tilkynna um eftirfarandi:

a) Fjarvist frá störfum vegna sjúkdóms lengur en 20 daga.

b) Innlögn á sjúkrahús eða aðra heilbrigðis- eða meðferðarstofnun.

c) Þungun.

d) Sérhvern sjúkdóm eða ástand sem veldur því að hlutaðeigandi þarf að nota hjálpartæki að því er varðar sjónskyn eða hvers konar vélræn hjálpartæki.

e) Sérhvern sjúkdóm eða ástand sem krefst reglubundinnar eða ítrekaðrar lyfja­meðferðar.

f) Nánari kröfur um tilkynningaskyldu er að finna í reglugerð um áhöfn í almenningsflugi

7.6.5 Ef Samgöngustofa telur vafa leika á að handhafi skírteinis hafi áfram nægilega verklega eða líkamlega hæfni eða fræðilega þekkingu getur hún afturkallað skír­teinið þar til gengið hefur verið úr skugga um óskerta hæfni hans með læknis­skoðun og/eða nýju prófi, ef með þarf. Samgöngustofa getur, hvenær sem er, krafist nýs heilbrigðisvottorðs ef grunur leikur á að skírteinishafi fullnægi ekki lengur tilskildum heilbrigðisskilyrðum.

7.6.6 Samgöngustofa getur fyrirvaralaust afturkallað skírteini um tiltekinn tíma ef handhafi hefur, að mati Samgöngustofu, sýnt ábyrgðarleysi, skort á dómgreind og reynslu, vanrækslu eða gerst brotlegur á annan hátt er hann neytti heimilda skírteinis síns eða áritana.

7.6.7 Ef skírteini hefur verið afturkallað eða hlutaðeigandi fyrirgert heimildum, sem í því felast, skal hann tafarlaust afhenda það Samgöngustofu eða trúnaðarmanni hennar.

VIII. kafli: **Aðilar sem annast mat á tungumálakunnáttu (Language assessment bodies)**.

**8.1 Almennar reglur um aðila sem annast mat á tungumálakunnáttu.**

8.1.1 Leyfi til að meta tungumálakunnáttu sem krafist er af flugliðum og flugumferðarstjórum skv. gildandi reglugerðum er eingöngu veitt aðila sem uppfyllir skilyrði þessa kafla.

8.1.2 Leyfi til að annast mat á tungumálakunnáttu er gefið út til allt að þriggja ára. Leyfið má fella úr gildi ef kröfur til starfseminnar eru ekki lengur uppfylltar.

8.1.3 Mat á tungumálakunnáttu skal reka sjálfstætt óháð tungumálakennslu, þar sem slík kennsla fer fram hjá sama aðila, bæði hvað varðar skipulag og mönnun.

**8.2 Stjórnun og skipulag.**

8.2.1 Aðili sem vill sækja um leyfi til að annast mat á tungumálakunnáttu samkvæmt reglugerð þessari skal sýna fram á að:

1. stjórn og mönnun sé fullnægjandi;
2. gæðakerfi sé fyrir hendi sem tryggir að starfsemin fullnægi öllum kröfum og reglum.

8.2.2 Gæðakerfi skv. 8.2.1 gr. skal taka til a.m.k eftirfarandi atriða:

1. stjórnunar, skipulags og stefnumörkunar;
2. vinnuferla;
3. eftirfylgni við viðeigandi lög, reglur og viðmið;
4. skilgreiningar ábyrgðar fyrir þróun og rekstur gæðakerfis;
5. skjalfestingar;
6. gæðatryggingaráætlunar;
7. menntunar og þjálfunar matsmanna;
8. þeirra krafna sem gerðar eru til mats á tungumálakunnáttu;
9. ánægju viðskiptavina.

**8.3 Vistun gagna.**

8.3.1 Aðili sem annast mat á tungumálakunnáttu samkvæmt reglugerð þessari skal vista gögn um niðurstöðu mats í að minnsta kosti sex ár.

**8.4 Mat á tungumálakunnáttu.**

8.4.1 Með mati á tungumálakunnáttu skal ákveða hæfni skírteinishafa/umsækjanda til að tala og skilja það tungumál sem notað er í talfjarskiptum samkvæmt þeim kröfum sem gerðar eru í reglugerðum um skírteini gefnum út af Samgöngustofu.

**8.5 Matsmenn í tungumálakunnáttu.**

8.5.1 Leyfi til að meta tungumálakunnáttu samkvæmt reglugerðinni er háð því að hjá umsækjanda starfi hæfur matsmaður með fullnægjandi tungumálakunnáttu. Matsmaður í tungumála­kunnáttu skal annaðhvort hafa sérfræðiþekkingu á sviði flugmála eða sérfræðiþekkingu á sviði tungumála að viðbættri flugtengdri þekkingu.

8.5.2 Matsmaður í tungumálakunnáttu skal hafa fengið viðurkennda þjálfun og sýnt fram á hæfni sína í að meta tungumálakunnáttu.

8.5.3 Leyfi matsmanna gildir í þrjú ár í senn og má fella úr gildi ef matsmaður uppfyllir ekki lengur gildandi kröfur.

### IX. KAFLI

## Lokaákvæði.

**9.1 Viðurlög.**

Brot gegn reglugerð þessari varðar refsingu skv. 141. gr. laga nr. 60/1998 um loftferðir með síðari breytingum.

**9.2 Kæruréttur.**

Ákvarðanir Samgöngustofu sæta kæru samkvæmt almennum reglum stjórnsýslulaga.

**9.3 Gildistaka og brottfelling**

Reglugerð þessi er sett samkvæmt heimild 31. gr. og 73. gr., sbr. 145. gr. laga nr. 60/1998 um loftferðir, með síðari breytingum og öðlast gildi 8. apríl 2015.

Frá sama tíma fellur úr gildi reglugerð nr. 400/2008 um skírteini útgefin af Flugmálastjórn Íslands, með áorðnum breytingum.